Vestlig lavlandsgorilla

Den **vestlige lavlandsgorillaen** (***Gorilla gorilla gorilla*** ) er en av to kritisk truede underarter av den vestlige gorillaen (*Gorilla gorilla*). Den lever i lavlandet sentralt i Afrika i landene Angola, Kamerun, Den sentralafrikanske republikk, Republikken Kongo, Den demokratiske republikken Kongo, Ekvatorial-Guinea og Gabon . 

Vestlig lavlandsgorilla er den nominerte underarten til den vestlige gorillaen, og den minste av de fire gorillaunderartene .

## Beskrivelse
Den vestlige lavlandsgorillaen er den minste underarten av gorilla. De har ingen hale, men svart pels som dekker hele kroppen bortsett fra ansikt, ører, hender og føtter. Når hannene blir eldre, får de en grå farge på ryggen, som har gitt dem navnet "silverbacks". 

Som andre arter av gorilla, har den vestlige lavlandsgorillaen kort snute, fremtredende pannerygg, store nesebor, samt små øyne og ører. Den har store muskler i kjeveregionen og sterke tenner, som blant annet brukes til å spise frukt  og grønnsaker. 

En voksen hann som står oppreist kan måle opptil 1,83 meter og veie opptil 227 kg. Gjennomsnittsvekten er derimot rundt 140 kg for hanner, og rundt 90 kg for hunner. 

Den vestlige lavlandsgorillaen kan ta i bruk ulike verktøy og benytte disse. Noen eksempler kan være å velge ut greiner eller fjerne blader og bark. Den kan også tilpasse lengden på en pinne til hullenes dybde ved at den begynner med en av de største pinnene som er tilgjengelig og gradvis modifiserer den, helt til den passer perfekt for å settes inn i et hull som inneholder mat. Dette viser gorillaenes intelligens, som kan sammenlignes med et lite menneskebarn. 

## Økologi

### Leveområder
Vestlige lavlandsgorillaer lever først og fremst i lavtliggende tropisk regnskog og sumpskog, som strekker seg fra havnivå og opp til 1300 moh. Den gjennomsnittlige nedbørsmengden i disse områdene er omtrent 1500 mm i året. 

Gorillaene holder seg gjerne i områder uten menneskelig aktivitet, og holder seg helst borte fra menneskelige bosettinger og landsbyer.

Størstedelen av bestanden lever i skogene i Republikken Kongo. 

### Kosthold
Den vestlige lavlandsgorillaen spiser først og fremst planter, og dietten består av røtter, skudd, frukt, villselleri, trebark og fruktkjøtt, som finnes i leveområdene i Sentral- og Vest-Afrika.  I regntiden spiser de ofte frukt. 

### Trusler
Som for andre arter av gorilla, er menneskelig jakt for å skaffe kjøtt  en stor trussel for bestanden. Hogst som ødelegger leveområdene er også en alvorlig trussel. 

Den vestlige lavlandsgorillaen har en viktig rolle som frøspreder i det tropiske økosystemet og dersom gorillaene forsvinner, kan det derfor også påvirke mange andre arter. 

På 1980-tallet ble bestanden antatt å være på rundt 100 000 dyr. Senere ble imidlertid dette estimatet halvert som følge av krypskyting og en rekke sykdommer.  Undersøkelser utført av Wildlife Conservation Society i 2006 og 2007 avslørte at rundt 125 000 gorillaer har levd i sumpskogene i Lake Télé Community Reserve og i naboskogene Marantaceae (tørrland) i Republikken Kongo, uten at disse tidligere har blitt registrert. Bestanden av vestlig lavlandsgorilla er imidlertid fremdeles svært sårbar og utsatt for mange potensielle trusler. Noen av truslene er ebola, avskoging og krypskyting .  

## Referanser


## Eksterne lenker
* 
* Western Lowland Gorilla Conservation in Gabon: Fernan-Vaz Gorilla Project 
* ARKive - bilder og video av vestlig gorilla ''(Gorilla gorilla)''
* Gorilla Foundation
* The Big Zoo: Western Lowland Gorilla
* Zoo.org: Western Lowland Gorilla
* Oklahoma City Zoo: Western Lowland Gorilla
* Astonishing’ gorilla discovery in Republic of Congo
* Interactive stud book of gorillas in captivity, ordered by name of zoo or name of individual.
* View the gorilla genome on Ensembl